12.8.2022
EL
Επίσημη Εφημερίδα της Ευρωπαϊκής Ένωσης
C 307/25
5.3.
Αιτιώδης σχέση μεταξύ της γεωγραφικής περιοχής και μιας συγκεκριμένης ποιότητας, της φήμης ή άλλου χαρακτηριστικού του προϊόντος Τα χαρακτηριστικά που συνδέουν το προϊόν με τη γεωγραφική περιοχή έχουν σχέση κυρίως με τη μεγάλη ιστορική φήμη του και τη μεταβίβαση της γνώσης της παραγωγής από γενιά σε γενιά καταλανών αρτοποιών.
Η φήμη του «Pa de Pagès Català» είναι τόσο μεγάλη ώστε αυτό αποτελεί πλέον αναπόσπαστο στοιχείο της καταλανικής γαστρονομίας.
Στην Καταλωνία, το «Pa de Pagès Català» έχει αναγνωριστεί ως ψωμί υψηλής ποιότητας και βιοτεχνικού χαρακτήρα εδώ και αιώνες και, συχνά, αυτή η ποιότητα έχει αποτελέσει πηγή διενέξεων.
Έτσι, σε μελέτη σχετικά με την παραγωγή, την πώληση και την κατανάλωση ψωμιού στις νέες καταλανικές πόλεις μεταξύ 14ου και 18ου αιώνα, ο Antoni Riera, καθηγητής του Πανεπιστημίου της Βαρκελώνης, αναφέρει ότι τον 18ο αιώνα στη Βαρκελώνη, το ψωμί που έφθανε στην πόλη προερχόμενο από τις αγροτικές περιοχές προκαλούσε τριβές.
Συγκεκριμένα, ο Riera αναφέρεται στο «pa de pagès» που προερχόταν από τα γειτονικά χωριά.
Ο λόγος για τις τριβές αυτές μεταξύ των αρτοποιών της πόλης και αυτών που προέρχονταν από το εξωτερικό της καταλανικής πρωτεύσουσας είναι προφανής: το ψωμί «pa de pagès» ήταν καλύτερης ποιότητας από εκείνα που παράγονταν από τους αρτοποιούς της Βαρκελώνης και συγκέντρωνε επομένως την προτίμηση των καταναλωτών.
Το ίδιο ισχυρίζεται και ο ιστορικός Jesús Àvila όσον αφορά τα ψωμιά που προέρχονταν από άλλες πόλεις και χωριά και έφταναν στη Βαρκελώνη: «Οι κάτοικοι των πόλεων προτιμούσαν τα ψωμιά που παρασκευάζονταν από τους μοναχούς του Αγίου Jeroni της Vall d’Hebron.
Επιπλέον του “pa de pagès”, Ήταν επίσης δημοφιλή τα ψωμιά από την επαρχία, όπως εκείνα από τις κοινότητες Valls και Reus, και οι γαλλικές μπαγκέτες, ενώ αφθονούσαν και τα “llonguets”».
Φαίνεται επομένως ότι οι ιστορικοί θεωρούσαν το «Pa de Pagès Català» προϊόν ξεχωριστής ποιότητας, χαρακτηριστικό της Καταλωνίας, τουλάχιστον από τον 18ο αιώνα.
Στις δημοσιεύσεις τους, άλλοι ειδικοί της αρτοποίησης, γαστρονόμοι και ιστορικοί (F. Tejero, X. Barriga, J. C.
Capel, E. Rosset, P. Roca) αναφέρονται πολύ συχνά στο «Pa de Pagès Català» ως ειδικό προϊόν της Καταλωνίας.
Για παράδειγμα, είναι ενδιαφέρον να εξεταστεί ο τρόπος με τον οποίο η ισπανική ζωγραφική ενσωμάτωσε το ψωμί αυτό ως μοναδικό στοιχείο.
Στην περίπτωση του «Pa de Pagès Català», μία από τις αρχαιότερες αναπαραστάσεις του ανάγεται στις τοιχογραφίες του πτωχοκομείου Pia Almoina στη Lleida (14ος-15ος αιώνας), στις οποίες απεικονίζονται μεγάλα στρογγυλά καρβέλια ψωμιού πάνω στα τραπέζια στα οποία γευματίζουν οι φτωχοί τρόφιμοι, σαφώς διαφορετικά από τα ψωμιά που κατανάλωναν οι εύπορες τάξεις την εποχή εκείνη.
Άλλα παραδείγματα που είναι επίσης σκόπιμο να αναφερθούν είναι συγκεκριμένα έργα στα οποία απεικονίζεται το παραδοσιακό καταλανικό ψωμί, από τους πίνακες του Picasso και του Dalí (στις αρχές και στα μέσα του εικοστού αιώνα) μέχρι τις νεκρές φύσεις ζωγράφων του δεύτερου μισού του εικοστού αιώνα, λιγότερο γνωστών στη διεθνή σκηνή.
Πρέπει να σημειωθεί ότι η φήμη του «Pa de Pagès Català» είχε ως αποτέλεσμα να λάβουν το όνομα «pa de pagès» και άλλα παρεμφερή ψωμιά, όπως αυτά των Βαλεαρίδων Νήσων ή επαρχιών γειτονικών στην Καταλωνία, όπως της Huesca ή της Castellón, για παράδειγμα.
Αυτό προβάλλεται από τον José Carlos Capel [«El pan.
Elaboración, formas, mitos, ritos y gastronomía» (Το ψωμί.
Παρασκευή, τύποι, μύθοι, έθιμα και γαστρονομία), Βαρκελώνη, Montserrat Mateu, 1991], κριτικό γαστρονομίας, που έχει μελετήσει και συγγράψει σχετικά με τις ισπανικές διατροφικές συνήθειες και δηλώνει ότι «η ονομασία pan de payès χρησιμοποιείται για τον χαρακτηρισμό των καρβελιών τα οποία, λόγω της εμφάνισης και των γευστικών χαρακτηριστικών τους, επιδιώκουν να συναγωνιστούν, συνήθως χωρίς επιτυχία, αυτό το εξαιρετικό καταλανικό ψωμί».
Δείγμα της εδραιωμένης θέσης του «pa de pagès» αποτελούν οι επίσημοι τιμοκατάλογοι άρτου που δημοσιεύουν οι διάφορες ισπανικές επαρχίες υπό την εποπτεία των εθνικών αρχών.
Μέχρι την απελευθέρωση της τιμής του ψωμιού το 1986, το pa de payès περιλαμβανόταν στους καταλόγους και των τεσσάρων επαρχιών της Καταλωνίας, ενώ στις Βαλεαρίδες Νήσους εμφανιζόταν μόνο το «pan de flama» [η μπαγκέτα (κοινό ψωμί)], ενώ το ψωμί με την τοπική ονομασία «pa de payès» δεν περιλαμβανόταν στον κατάλογο.
Τα τελευταία έτη, πολυάριθμα άρθρα στον Τύπο έχουν προβάλει την εξαιρετική τέχνη των αρτοποιών που είναι διάσπαρτοι σε όλη την Καταλωνία και οι οποίοι, μέσω των οικογενειακών φούρνων με παράδοση αιώνων, διατήρησαν το «Pa de Pagès Català» μεταξύ των τυπικών προϊόντων τους.
Παραπομπή στη δημοσίευση των προδιαγραφών του προϊόντος Κατά τη διάρκεια της επεξεργασίας της τροποποίησης, μπορείτε να συμβουλευθείτε τις επικαιροποιημένες προδιαγραφές προϊόντος μέσω του ακόλουθου συνδέσμου: http://agricultura.gencat.cat/web/.content/al_alimentacio/al02_qualitat_alimentaria/ normativa-dop-igp/plecs-tramit/pliego-condiciones-igp-pa-pages-catala-modificacion.pdf και, μόλις εγκριθεί, θα είναι διαθέσιμες στη διεύθυνση: http://agricultura.gencat.cat/ca/ambits/alimentacio/segells-qualitat-diferenciada/distintius-origen/ dop-igp/normativa-dop-igp/plecs-condicions/en-vigor/